สบน.เล็งออกพันธบัตร 50 ปีให้บริษัทประกันชีวิต
&nbsp;
6 ก.ย. 2553

สบน.เล็งออกพันธบัตร 50 ปี วงเงิน 5,000 ล้านบาท อัตราดอกเบี้ย 4.25% ขายกลุ่มประกันชีวิต
น.ส.พิมพ์เพ็ญ ลัดพลี ผู้อำนวยการส่วนพัฒนาตลาดตราสารหนี้รัฐบาล สำนักงานบริหารหนี้สาธารณะ(สบน.) เปิดเผยว่า ในปีงบประมาณ 2554 มีแผนที่จะระดมเงิน 1.6 แสนล้านบาท แยกเป็น พันธบัตรระยะยาว 50 ปี วงเงินประมาณ 5,000 ล้านบาท อัตราดอกเบี้ยประมาณ 4.25% เพื่อเสนอขายให้กับบริษัทประกันชีวิตโดยเฉพาะ จะสามารถออกมาได้ช่วงต้นปีงบประมาณ 2554 หรือต้นเดือนแรกของปีงบประมาณ 2554 ซึ่งจะให้บริษัทประกันชีวิตเข้ามาบิดเอง โดยไม่ต้องผ่านธนาคารพาณิชย์ จะทำให้ได้ผลตอบแทนที่ดี 
"พันธบัตรอายุ 30 ปีเราออกในปีงบประมาณนี้ 1.1 แสนล้านบาท ถือว่ายาวที่สุดแล้วในขณะนี้ และได้รับการตอบรับดีจากบริษัทประกันชีวิต ซึ่งเขาบอกว่าอยากจะได้อัตราดอกเบี้ย 4.5-5% เราก็มามองว่าถ้าใช้อัตราดอกเบี้ยเป็นเงื่อนไข เรากลับไปทำการบ้านมา มองว่าให้ได้แค่ 4.25% แต่ต้องยืดอายุเป็น 50 ปี เพื่อไม่ให้ดอกเบี้ยเป็นภาระมากเกินไป ซึ่งปัจจุบันต้องแบกภาระดอกเบี้ยปีละประมาณ 1 แสนล้านบาท "น.ส.พิมพ์เพ็ญ กล่าว
น.ส.พิมพ์เพ็ญ กล่าวว่า จะออกตั๋วสัญญาใช้เงิน หรือ P/N วงเงิน 3.5 หมื่นล้านบาท ซึ่งจะมีการปรับระยะเวลาของ P/N ให้สอดคล้องกับการลงทุนของบริษัทประกันชีวิต อายุประมาณ 12-20 ปี การเข้าลงทุนแต่ละครั้งต้องไม่ต่ำกว่า 10 ล้านบาท คิดว่าจะมีบริษัทประกันชีวิตขนาดกลางและขนาดเล็กสนใจเข้ามาลงทุนกันมาก ซึ่ง P/N นี้ น่าจะออกมาได้ในไตรมาสแรกของปีงบประมาณ 2554 จากปัจจุบันที่ P/N จะมีอายุ 4-7 ปี ซึ่งเหมาะสมกับกลุ่มธนาคารพาณิชย์ ส่วนอัตราดอกเบี้ยต้องไปพิจารณาก่อน 
นอกจากนี้ จะมีการออกพันธบัตรอายุ 30 ปี วงเงิน 2 หมื่นล้านบาท ซึ่งในตลาดปัจจุบันพันธบัตรที่อายุยาวที่สุดคือ 30 ปี ผลตอบแทนอยู่ที่ 3.75% ซึ่งช่วยลดภาระดอกเบี้ยของรัฐบาลไปได้มาก และจะมีพันธบัตรอายุ 20 ปีออกมาอีก วงเงิน 5 หมื่นล้านบาท ซึ่งอายุขนาดนี้ในตลาดจะให้ผลตอบแทนอยู่ที่ 3.2%-3.5% และ พันธบัตรอายุ 15 ปี วงเงิน 5 หมื่นล้านบาท 
นายสาระ ล่ำซำ ประธานสภาธุรกิจประกันภัย กล่าวว่า ที่ผ่านมาบริษัทประกันชีวิตไม่สามารถบิดได้โดยตรง เพราะต้องไปเจอกับคู่แข่งรายใหญ่ไม่เฉพาะธนาคารพาณิชย์เท่านั้น ทำให้ไม่สามารถแข่งขันด้านราคาได้ จึงต้องใช้วิธีขอพ่วงไปกับธนาคารพาณิชย์ โดยพันธบัตรที่จะออกมาเฉพาะบริษัทประกันชีวิตวงเงิน 5,000 ล้านบาทนั้นไม่เป็นปัญหา เพราะขนาดสินทรัพย์ของบริษัทประกันชีวิตรวมกันมีประมาณ 9 แสนล้านบาท และ มีเบี้ยประกันชีวิตรายใหม่เข้ามาปีละไม่ต่ำกว่า 2.5 แสนล้านบาท แต่ต้องไปดูว่าจะจับเบี้ยประกันของแบบประกันใดไปลงทุน เพื่อให้สอดคล้องกัน